### Beslutningstema

Der skal i denne sag ske en drøftelse af mulighederne for Grøn Pulje.

### Sagsfremstilling

Grøn Pulje administreres af Energistyrelsen. Med Grøn Pulje bliver opstillerne af vedvarende energianlæg pålagt at indbetale et beløb pr. opstillet MW til den kommune, hvori der opstilles vedvarende energianlæg eller den kommune eller de kommuner, der har indsigelsesret ved åben dør-havvindmøller. Kommunen administrerer midlerne, og midlerne kan anvendes bredt til kommunale tiltag. Betalingen af midlerne skal ske direkte fra opstiller til kommunen som en engangsbetaling efter nettilslutning. Formålet med Grøn Pulje er således at give Kommunalbestyrelsen mulighed for med en pulje finansieret af midler fra VE-projekter at støtte kommunale tiltag.

[adresse] af vedvarende energianlæg indbetaler midlerne til Grøn Pulje som et engangsbeløb, når anlægget tages i brug. De nuværende takster er 125.000 kr. pr. MW ved landvindmøller og 40.000 kr. pr. MW ved solcelleanlæg. Ved den forventelige vedtagelse af ændring af lov om fremme af vedvarende energi, der for øjeblikket er i høring, ændres taksterne til hhv. 313.000 kr. pr. MW ved landvindmøller og 125.000 kr. pr. MW ved solcelleanlæg.

Der er for nuværende ansøgt 520 MW for vindmøller og ca. 1430 MW for solcelleanlæg i Tønder Kommune. Ved fuld udbygning kan det omregnes til en samlet engangsindtægt til Grøn Pulje på i alt

* ca. 65 mio. kr. for vindmøller (nuværende takster) stigende til 162,8 mio. kr. (forventede nye takster).
* ca. 53,6 mio. kr. for solcelleanlæg (nuværende takster) stigende til ca. 167,5 mio. kr. (nuværende takster).

Samlet set vil engangsbeløbet stige fra 118,6 mio. kr. til 330,3 mio. kr. med takstændringen, som forventes vedtaget af Folketinget senere på året.

Kommunalbestyrelsen administrerer midlerne i Grøn Pulje. Administrationen omfatter opkrævning af midlerne, indkaldelse af ansøgninger, udvælgelse af projekter, tildeling af tilsagn om tilskud, udbetaling, regnskab og revision. Administrationen finansieres af Grøn Pulje midlerne. Midler skal anvendes indenfor 3 år efter indbetaling.

Jf. VE loven fastsætter Kommunalbestyrelsen retningslinjer for ansøgningsproceduren for tilskud fra Grøn Pulje. Retningslinjerne skal som minimum indeholde oplysninger om:

1) Puljens størrelse.

2) Pulje udloddes løbende eller en eller flere gange om året.

3) Ansøgningsberettigede.

4) Hvorledes ansøgningerne prioriteres.

5) Ansøgningsfrist.

6) Krav til indhold af ansøgning.

7) Krav til beskrivelse af projekt.

8) Oplysning om, hvortil ansøgningen skal sendes, f.eks. mailadresse eller internetportal.

Jf. VE loven kan naboer inden for seks gange møllehøjde, naboer inden for 200 meter fra et solcelleanlæg og et vandkraftværk samt lokale i øvrigt i kommunen søge. Til sidste kategori hører også Foreningen, hvorimod kommunen ikke selv er ansøgningsberettiget.

Kommunalbestyrelsen kan prioritere at give tilsagn om tilskud til disse kommunale tiltag

1) Projekter nær naboer til vedvarende energianlæg.

2) Projekter vedrørende grønne tiltag i kommunen.

3) Projekter fra naboer til vedvarende energianlæg.

4) Projekter vedrørende tiltag i kommunen.

Energistyrelsen har tidligere svaret, at VE-loven ikke forhindrer kommunen i at fastsætte retningslinjer, som tillader, at en fysisk eller juridisk person – som er ansøgningsberettiget kan ansøge og modtage tilskud til et tiltag som omhandler køb af anparter i ”Vedvarende energi”. Kommunen kan dog ikke selv købe anparter med midler fra den grønne pulje. Det bemærkes, at Energistyrelsen er forespurgt medio marts mere præcist til, om Foreningen Bæredygtig Fremtid kan modtage tilskud, men Styrelsen har endnu ikke svaret.

Som retningslinjer for Grøn Pulje foreslås blandt andet, at det prioriteres

* at der er sammenhæng med indsatsen i regi af Foreningen Bæredygtig Fremtid (begge kan give til samme formål næsten)
* at projekter understøtter Visions- og Strategiplanen
* at projekter bidrager til den grønne omstilling
* at projekter understøttes af områdeudviklingsplaner/lokale udviklingsplaner
* at midlerne kommer hele kommunen til gavn
* at der er fokus på større tiltag – større anlægs/udviklingsprojekter som giver større værdi over tid.

Forvaltningen ønsker Udvalgets bemærkninger til ansøgningsproceduren samt prioriteringerne. Bemærkningerne vil indgå i en endelig godkendelsessag på kommende møde.

### Indstilling Fagchefen for Plan og Udvikling indstiller,

|  |  |
| --- | --- |
| at | emnet og forslag til retningslinjer drøftes. |

### Beslutning

Drøftet.